ZAROBIMO RIJEČI I REČENICE

Cilj radionice: preuzimati odgovornost za izgovorene riječi, prepoznati riječi i rečenice koje su ugodne i one koje vrijeđaju dostojanstvo pojedinca, osvijestiti odgovornost za doprinos razvoju razredne zajednice, njegovati prijateljstvo i poštovanje među učenicima

Vrijeme: 45 min

Uzrast: 9-10 god (3. i 4. razred)

Dimenzije GOO:

Ljudsko-pravna dimenzija

Učenici:

-prepoznaju grube, uvredljive, neprihvatljive riječi i rečenice koje izgovara ili čuje u svojoj okolini

-procjenjuju koje riječi vrijeđaju osobno ili druge

-tumače osjećaje i razmišljanja tijekom uvredljive komunikacije

-suzbijaju ponižavajuće verbalno ponašanje

Društvena dimenzija

Učenici:

-uočavaju uzroke i objašnjavaju posljedice koje verbalno nasilje ostavlja na žrtvi i nasilniku

-objašnjavaju važnost prihvaćanja mišljenja sugovornika

-preispituju vlastitu komunikaciju s drugima

Međukulturna dimenzija

Učenici:

- navode kulturne razlike koje postoje u razredu

- osvješćuju važnost razvijanja komunikacijskih vještina

Provođenje radionice:

1. Na satu hrvatskog jezika provodi se interpretacija pjesme Riječi M. Kušeca.

|  |  |
| --- | --- |
| Riječi  Stvarno mogu biti  Dugačke  Dugačke  Kao rep od mačke.  A mogu biti i kratke  Kratke kao noge patke.  Riječi se mogu vrtjeti  Vrtjeti kao vrtuljak  I mogu biti začarane  Začarane kao patuljak. | Ako ćemo pravo-  Poneke riječi bi bile  Nazubljene i oštre  Kao pile  A poneke meke  Poput svile.  Riječi zaista ima raznih:  Prepunih doživljaja  i- onih praznih. |

1. Razgovor o tome kakve su to nazubljene i oštre riječi. Kako one djeluju kad ih čuješ? Tko ih izgovara? Kakve ste još riječi čuli ili izrekli? Kada? Kakve riječi nije lijepo izgovarati?
2. Oluja ideja+t- tablica

Kakve riječi i rečenice voliš, a kakve ne voliš čuti? Kako se osjećaš kad čuješ riječi i rečenice koje voliš, a kako kad čuješ one koje ne voliš?

|  |  |
| --- | --- |
| Volim čuti…riječi i rečenice | Ne volim…čuti riječi i rečenice |
|  |  |
| Osjećam se… | Osjećam se… |
|  |  |

Što možemo učiniti s riječima iz drugog stupca?

1. Svaki učenik dobiva papir za pisanje. Na papir zapisuju sve riječi i rečenice koje su čuli ili izrekli, a uvredljive su, proste, neprijateljske, nazubljene, oštre, nepoželjne. Učiteljica pokazuje kutiju u koju će sve te riječi staviti i zajendo s učenicima zalijepiti selotejpom kako nepoželjne riječi ne bi iz nje pobjegle. Naglasi se da riječi više nitko nikad neće pročitati niti vidjeti osim njih samih. Kutiju ukrase prema želji jer ružnim riječima treba biti lijepo da ne požele napustiti svoj novi dom. Kutija se kasnije može i kaširati .

Autor radionice:

Bogdanka Conjar